
 שלום רב, 

הנדון: בקשה לפי חוק חופש המידע, התשנ"ח-1998
פנייתך מיום 31/12/2017
במכתבך שבסימוכין ביקשת לקבל מרשם העמותות מסמכים ששימשו לעריכת דו"ח ביקורת שבוצעה בעמותת ישיבת תומכי תמימים וכן את קובץ מסמכי האגודה העותמנית של עמותת בית הספר למלאכה – כפר חב"ד. 
לאחר בדיקת בקשתך, הרינו להשיבך כדלקמן:
בסעיף 7.1 לבקשתך, ביקשת לקבל כל הנחייה, תקנה, נוהל פנימי או הוראת חוק, מכוחן מוסמך רשם העמותות או מי מטעמו, לחסות או להוציא מסמכים כלשהם מתיק העמותה. 
עיון במסמכי עמותה המצויים בידי רשם העמותות הוסדר בתיקון מס' 14 לחוק העמותות, תש"ם- 1980 (להלן: "חוק העמותות"). סעיף 39 לחוק העמותות קובע באופן מפורט מהם המסמכים אשר יהיו פתוחים לעיון במסגרת תיק העמותה (כגון, מסמכים שהוגשו לרשם, ממצאי פיקוח ועוד) וכן מבהיר אלו סוגי מסמכים לא יועמדו לעיון הציבור - לדוג', מסמך הכולל פרטי זיהוי של צד שלישי העשוי להיפגע, מסמך שהוגש בהליך בית משפט כאשר הרשם אינו צד להליך, מסמך שהוכן בידי רשות ציבורית אחרת ועוד. 

סעיף 39(ד) לחוק העמותות מכיל אל תוך חוק העמותות גם את הסייגים להעמדת מידע הקבועים בחוק חופש המידע, תשנ"ח – 1998 (להלן: "חוק חופש המידע"). בהתאם להוראות אלו, רשאי הרשם למנוע העמדתו לעיון הציבור של מידע אשר גילוייו עלול לשבש את יכולת הרשם לבצע את תפקידו, מידע על מדיניות הנמצאת בשלבי עיצוב, מידע הנוגע לניהול פנימי שאין לו נגיעה או חשיבות לציבור, מידע בדבר דיונים ותרשומות פנימיות ועוד, והכל בשינויים המחויבים ובמידה הנדרשת בשל אותה עילה. 
הסדר העיון כאמור, מאזן בין הצורך בשקיפות ציבורית לבין אינטרסים חשובים אחרים, ביניהם הגנת הפרטיות של יחידים, ויכולתו של הרשם לבצע את התפקידים המוטלים עליו בדין. בהתאם להוראות חוק העמותות על סעיפיו השונים לעיל, מסווגים המסמכים על ידי עובדי הרשם בטרם סריקתם לתיק העמותה על ידי נוהל טכני פנימי. נוהל הסריקה הכתוב אינו מעודכן כיום ואנו פועלים בימים אלו כדי לעדכנו ולתקפו. 
בסעיפים 7.2-7.4 לבקשתך, ביקשת לקבל את תצהיר העמותה מיום 5.7.2016, הנזכר בסעיף 3 לדו"ח, עמ' 11; עותק מהודעת העמותה הנזכר בסעיף 3.2.1 לדו"ח, עמ' 45 עותק מהסכם ההלוואה בין העמותה לבית הספר למלאכה מיום 31.10.2010, הנזכר בפסקה האחרונה לדו"ח, בעמ' 47. המדובר במסמכים ששימשו את רוה"ח הבודק לצורך עריכת הביקורת ונזכרים בדוח ביקורת העומק הסופי הגלוי לעיון בתיק העמותה.

סעיף 39(ב)(2) לחוק העמותות קובע כי על רשם העמותות להעמיד לעיון הציבור, בין היתר, דין וחשבון סופי של בודק חיצוני לפי סעיף 39ג לחוק העמותות, קרי- את ממצאי הבדיקה שנערכה והמסקנות הנובעות ממנה.  

בהתאם להוראות סעיף 39(ה)(1) לחוק העמותות, הליך ביקורת העומק המבוצע על ידי הבודק החיצוני הינו חסוי בתיק העמותה, עד לסיום והשלמת פעולת הביקורת שאז מפורסם לעיון הציבור בתיק העמותה הדוח הסופי כאמור, ובו פירוט הממצאים ומסקנות הביקורת

סעיף 39(ה)(2) לחוק העמותות קובע כי הרשם רשאי לקבוע כי יועמדו לעיון הציבור רק המסקנות הנובעות מהליך הביקורת, כך שהעיון לא יכלול את הנספחים שהם מסמכי העבודה אשר שימשו את רוה"ח הבודק בתהליך הבדיקה ויועדו לצרכי עבודה פנימיים. מסמכים אלו יכולים לכלול מידע על פרטי יחידים, חשדות שעלו כנגד העמותה אך הובררו בעקבות תגובתה והושמטו בהתאם מהדוח וכו'. באופן זה, מושג האיזון הנדרש בין ערך השקיפות לציבור ובין תכליות הביקורת.  מדובר בהיקפים עצומים של חומר עבודה פנימי שנאסף ונבחן לצורך ביצוע הביקורת. חשיפתם של חומרי העבודה הפנימיים כפי שהם, עלולה לגרום למצגים שגויים ביחס למצב העובדתי המצוי בבחינה הן לגבי העמותה והן לגבי צדדים שלישיים, ולפגיעה בהם שלא לצורך. תכליות הביקורת והשקיפות לציבור גם יחד מושגות במסגרת הדוח הסופי שכן הממצאים הרלוונטיים לביקורת, הנובעים מטבע הדברים מהמסמכים שנבחנו במהלך הביקורת, וכן ההיבטים הרלוונטיים בתגובת העמותה על טיוטת הדוח- מובאים בגוף הדוח הסופי עצמו.

בנוסף, חשיפת החומרים הפנימיים ששימשו במסגרת תהליך הבירור מול העמותה, תפגע בשיתוף הפעולה מצד העמותה במסגרת פעולות הביקורת והאכיפה שמבצע הרשם בעמותה מסוימת ובעמותות בכלל. 

מכל מקום, מסמכים אלו חוסים תחת הסדר העיון הספציפי המוסדר כאמור בהוראות סעיף 39 לחוק העמותות. לאור תחולתו של הסדר זה, בקשתך לעניין זה נדחית לפי הוראת סעיף 20 לחוק חופש המידע, לפיו אין הוראות חוק חופש המידע כדי לגרוע מתוקפו של חיקוק מחייב, המתיר, אוסר או מסדיר באופן אחר גילוי או מסירה של המידע שבידי הרשות. 
בסעיף 7.6 לבקשה, בהקשר לקובץ מס' 2017510, ביקשת לדעת מתי הוצא קובץ זה מתיק בית הספר; מדוע הוצא הקובץ מן התיק; מי הגורם במשרד רשם העמותות שהורה להוציא את הקובץ ועל פי איזו אסמכתא חוקית. 
הקובץ המבוקש הוא קובץ המכיל מסמכים השייכים לאגודה עותומנית, טרם רישומה כעמותה אצל רשם העמותות לפי חוק העמותות. לשאלתך, קובץ זה קיים בתיק העמותה, אך מסווג כחסוי. 

ויוסבר, כי בהתאם למדיניות הרשם, מסמכים השייכים לאגודה עותומנית אשר נרשמה כעמותה לפי חוק העמותות נסרקים אל תיק העמותה כקובץ חסוי, שכן מדובר במסמכים ישנים אשר נוצרו בתקופה בה הגוף לא היה מפוקח על ידי רשם העמותות ולא היה כפוף להוראות חוק העמותות, והועברו לרשם העמותות מרשות ציבורית אחרת. כאשר מתקבלת בקשה לעיון במסמכים אלו, זו נבחנת על ידי הרשם, קובץ המסמכים עובר טיוב תוך הפעלת שיקול דעת פרטני לגבי כל מסמך ואם אין מניעה לאפשר את העיון בהם, הם מועברים למבקש.

למיטב הבנתנו, העתק מסמכי האגודה העותומנית הנזכרים בפנייתך מצויים ברשותך. ככל שיהיה צורך נוכל לשקול להעבירם בהתאם למדיניות כאמור.

הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה
זו. 

מיטל כץ, עו"ד

